
A korai prognózis és diagnózis szerepe a szisztémás autoimmun betegségekben

Kulcsszavak: autoimmun; SLE; diagnózis; prognózis
Az autoimmun betegségek közös jellemzője, hogy az immunrendszer a saját(-auto) struktúra – sejtek, molekulák- ellen ad adaptív immunválaszt. Az autoimmun kórképek ún. multifaktoriális betegségek, melyekre hat az örökletes genotípus, a környezeti tényezők és az egyéni immunológiai-fiziológiai állapot.
A szisztémás, reumatológiai autoimmun betegségek során képződő immunkomplexek és ezek lerakódása több szervet is érint: központi és perifériás idegrendszer, tüdő, szív, bőr, vese, továbbá okozója lehet a szabálytalan menstruációs ciklusnak, valamint a vetélésnek. Ezek mellett számos rejtett tünet is jelentkezhet, melyekről a páciensek nem tudnak. A korai diagnózis felállításához csak általános (gyulladási paraméterek) és immunológiai laboratóriumi (auto-antitest) prognosztikai és diagnosztikai markereket ismerünk és használunk.
Az anamnézisnél jelentős szerepe van a familiáris kórtörténetnek, előzetes előfordulásoknak.
A betegség manifesztációja a 30-as években a legkiemelkedőbb (nőknél gyakoribb). Az ezt megelőző tünetmentes időszakban is fontos lenne genetikai örökletesség esetén a folyamatos „nyomon-követéses” preventív kontroll, ugyanis a korai diagnózis, az időben elkezdett terápia az alapja a laboratóriumi célértékre történő kezelési elv hatékonyságának, a szervi károsodások megakadályozásának, így az érintett beteg számára a legjobb életminőség és hosszú túlélés biztosításának.
Szorgalmaznánk tehát a szisztémás autoimmun betegségek korai tüneteire, diagnózisára, prevenciójára irányuló figyelem felkeltő, ismeretterjesztő edukációt az egészségügyi intézményekben, hirdetésékben, mobilApp-ban. Továbbá fontos, hogy ezen betegségek hatékony kezelése csak komplex orvosi és szociális hálózat együttműködésével valósítható meg. 



